KOMMISSIONENS BESLUTNING
af 6. august 1999
om ændring af beslutning 1999/449/EF om beskyttelsesforanstaltninger over for animalske produkter til konsum eller foderbrug, som er forurenet med dioxiner
(meddelt under nummer K(1999) 2692)
(EØS-relevant tekst)
(1999/551/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 10, stk. 4, og
ud fra følgende betragtninger:
(1) De belgiske myndigheder har for nylig efter undersøgelser indført restriktioner for yderligere svine- og fjerkræbedrifter;
(2) det forlyder nu, at andet fjerkræ end tamfjerkræ har fortæret forurenet foder;
(3) det er nødvendigt at fastsætte et foreløbigt maksimalt niveau for PCB'er i fersk svinekød, oksekød og afledte produkter i afventning af fremlæggelse af data for en videnskabelig evaluering;
(4) bestemmelserne for testning af animalske produkter for dioxin eller PCB bør også gælde for levende dyr og rugeæg;
(5) de belgiske myndigheder har besluttet ikke at udstede attester i forbindelse med samhandlen med medlemsstaterne med og eksporten til tredjelande af levende dyr, rugeæg eller produkter på grundlag af sporbarhed og ikke at kontrollere sundhedstilstanden i forsendelser af nævnte produkter, der allerede befinder sig i medlemsstaterne eller tredjelande, indtil den 31. august 1999;
(6) i betragtning af vanskelighederne ved det sporingssystem, der anvendes i Belgien, er det hensigtmæssigt som en sikkerhedsforanstaltning foreløbigt at suspendere anvendelsen heraf for kvæg, svin og fjerkræ samt for produkter, der er afledt heraf;
(7) Kommissionens beslutning 1999/449/EF af 9. juli 1999 om beskyttelsesforanstaltninger over for animalske produkter til konsum eller foderbrug, som er forurenet med dioxiner(4), bør ændres i overensstemmelse hermed;
(8) bestemmelserne i nærværende beslutning skal tages op til ny behandling før den 31. august 1999, for at der kan tages hensyn til udviklingen;
(9) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I beslutning 1999/449/EF foretages følgende ændringer:
1) Begyndelsen af artikel 1, stk. 1.A, affattes således: "Belgien forbyder afsætning, herunder distribution til den endelige forbruger, samhandel med medlemsstaterne med og eksport til tredjelande af de nedenfor nævnte produkter til konsum eller foderbrug, som hidrører fra fjerkræ, svin og kvæg, der er opdrættet i Belgien fra den 15. januar 1999."
2) Artikel 1, stk. 3, affates således: "Belgien forbyder afsætning, samhandel med medlemsstaterne med og eksport til tredjelande af levende fjerkræ eller rugeæg lagt af dette fjerkræ og af svin og kvæg, der er opdrættet fra den 15. januar 1999, medmindre dyrene ikke er opdrættet, og æggene ikke produceret på bedrifter, som de belgiske myndigheder har indført restriktioner for, eller medmindre dyrene eller rugeæggene stammer fra en homogen gruppe og analyseresultaterne for et repræsentativt udsnit af disse dyr eller rugeæg har vist, at de ikke er forurenet med dioxin, eller at de ikke indeholder PCB'er ud over de maksimale niveauer, der er fastsat i bilag A."
3) Artikel 2, stk. 2, affattes således: "I forbindelse med samhandel med medlemsstaterne og eksport til tredjelande skal der ud over det relevante sundhedscertifikat med hver sending af levende fjerkræ og rugeæg lagt af dette fjerkræ af belgisk oprindelse medfølge en officiel erklæring undertegnet af den kompetente belgiske myndighed, jf. bilag C."
4) Artikel 4 affattes således: "Efter anmodning fra en medlemsstat eller et tredjeland, der har modtaget produkter som nævnt i artikel 1, stk. 1.A, eller levende dyr eller rugeæg som nævnt i artikel 1, stk. 3, skal Belgien, hvis det råder over sådanne oplysninger, fremlægge en erklæring om oprindelsesbedriftens status, jf. modellen i bilag E."
5) Bilag A til E affattes som angivet i bilaget til nærværende beslutning.
Artikel 2
Denne beslutning skal tages op til ny behandling før den 31. august 1999 især på grundlag af de oplysninger, som de belgiske myndigheder fremlægger.
I afventning af resultatet af denne nye behandling udsteder Belgien kun den attestering, der er fastsat i artikel 2 i beslutning 1999/449/EF, på grundlag af analyseresultater og udsteder ikke den erklæring, der er fastsat i artikel 4 i beslutning 1999/449/EF.
Artikel 3
Denne beslutning er rettet til medlemsstaterne.
Udfærdiget i Bruxelles, den 6. august 1999.